En selvstændig forhandler sælger produkt A, B og C. Produkt A og B tilhører samme produktmarked, som omfatter differentierede produkter med objektivt forskellige egenskaber. Produkt C tilhører et andet produktmarked.

En leverandør af produkt B distribuerer normalt sine produkter gennem selvstændige forhandlere. I forbindelse med distributionen af en bestemt type af samme produkt, nemlig produkt A med en ny funktionalitet, ønsker han imidlertid at benytte en agenturaftale, som han tilbyder sine eksisterende selvstændige forhandlere på det samme produktmarked, uden de jure eller de facto at forpligte dem til at indgå denne aftale.

Hvis agenturaftalen skal falde uden for artikel 101, stk. 1, og opfylde betingelserne i punkt 28-31 i nærværende retningslinjer, skal agenturgiveren dække alle relevante investeringer i forbindelse med salg af både produkt A og produkt B (og ikke kun produkt A), eftersom de tilhører samme produktmarked. Eksempelvis vil alle omkostninger til tilpasning eller indretning af en butik med henblik på at udstille og sælge produkt A og B sandsynligvis være markedsspecifikke. Ligeledes vil omkostninger til uddannelse af personale med henblik på salg af produkt A og B samt omkostninger i forbindelse med specifikt lagerudstyr, der kræves for produkt A og B, sandsynligvis også være markedsspecifikke. Disse relevante investeringer, som normalt er nødvendige, for at en agent kan gå ind på det relevante marked og begynde at sælge produkt A og B, bør bæres af agenturgiveren, selv om den pågældende agent allerede er etableret på markedet som selvstændig forhandler.

Agenturgiveren vil imidlertid ikke skulle dække investeringer relateret til salg af produkt C, der ikke tilhører det samme produktmarked som produkt A og B. Endvidere gælder, at såfremt salget af produkt B kræver specifikke investeringer, som ikke er nødvendige for salget af produkt A (f.eks. særligt inventar eller uddannelse af personale), er disse investeringer ikke relevante og skal derfor ikke dækkes af agenturgiveren, forudsat at en forhandler kan operere på det relevante marked, som omfatter både produkt A og B, og kun sælge produkt A.

Hvad angår reklame vil investeringer i reklamering for agentens butik (og ikke specifik reklamering for produkt A) være til fordel for såvel agentens butik generelt som for salget af produkt A, B og C, selv om kun produkt A sælges under agenturaftalen. Disse omkostninger vil derfor være delvist relevante for vurderingen af agenturaftalen, for så vidt som de er relateret til salget af produkt A, som sælges under agenturaftalen, mens de også er relevante for den generelle aktivitet med at sælge produkt A og B. Omkostninger i forbindelse med en reklamekampagne, som udelukkende vedrører produkt B eller C, vil imidlertid ikke være relevante og vil derfor ikke skulle dækkes af agenturgiveren, forudsat at en forhandler kan operere på det relevante ved kun at sælge produkt A.

Samme principper gør sig gældende ved investeringer i et websted eller en onlinebutik, eftersom en del af disse investeringer ikke vil være relevante, da de vil skulle foretages, uanset hvilke produkter der sælges under agenturaftalen. Derfor skal generelle investeringer i design af et websted ikke refunderes, for så vidt som webstedets struktur som sådan kan anvendes til at sælge andre produkter, end dem der tilhører det relevante produktmarked (f.eks. produkt C eller generelt andre produkter end produkt A og B). Investeringer relateret til salg af eller reklamering for produkter på det relevante produktmarked (dvs. både produkt A og B) på webstedet vil imidlertid være relevante. Derfor skal agenturgiveren, afhængigt af omfanget af investeringer, der kræves for at reklamere for og sælge produkt A og B på webstedet, dække en del af omkostningerne til oprettelse af webstedet eller onlinebutikken. Eventuelle specifikke investeringer i reklamering for eller salg af udelukkende produkt B vil ikke skulle dækkes, for så vidt som en forhandler kan operere på det relevante marked ved kun at sælge produkt A.